Gameweek	37 < Back	Wed 25.May.2016 - 18:30 Liefering 1-4 LASK 29
Wed 25.May.2016 - 18:30 Kapfenberg 1-1 Austria Salzb 27
Wed 25.May.2016 - 18:30 St. Pölten 3-0 FAC 55
Wed 25.May.2016 - 18:30 Wacker 1-2 Wiener Neust 23
Wed 25.May.2016 - 18:30 A Lustenau 2-0 Aus Klagenfurt 27 KN-dramaspan skitter by fees | Netwerk24
KN-dramaspan skitter by fees
Klein Nederburg Sekondêr se dramaspan het vanjaar twee produksies op die planke gebring.
Simunye, we are one, ons is een is in April vanjaar in die Kunstekaapteater vir die Suidoosterfees opgevoer en is twee aande staande in ’n stampvol teater toegejuig. Hierdie produksie het bestaan uit sang en dans en musiek van die diverse kulture wat in SA aangetref word en is saamgestel deur die regisseur en taalopvoeder Ernest Loth. Sy choreograwe was Vershwille Seconds en Bernelee Fortuin.
Buiten die produksie takel die dramaspan ook die nuutgeskrewe teks, Die Anderkant, geskryf deur Loth, en neem dit deur middel van ’n kort toer na die Goliath Davids-dramafees in Heidelberg. Hier het die groep twee trofeë gewen – een vir nuutgeskrewe teks en een vir beste regisseur. Die produksie self asook die skool het ’n silwerprys ontvang .
Nicole van Niekerk, wat ook ’n silwermedalje by die ATKV-tienertoneel vir haar rol as die antagonis in die doderyk ontvang het, en Clinton Weitz het goue medaljes vir hul spel ontvang.
Loth het ook die goue medalje en trofee ontvang vir beste regisseur en vir nuutgekrewe teks.
Silwermedaljes is ontvang deur Greano Baron as Vetsug, Charmon-Lee Herringer as Woede, Eliska Jacobs as Wellus, Gerelee Barends as Jaloesie, Almeter Koopman as Luiheid en Clayton Weitz vir sy rol as Stem 4 (Billy), Robin Appollis as Trots, en Wesley Jantjies vir sy twee rolle as Die Jongman en Hebsug. Matthew Van Schoor het ook ’n silwer medalje ontvang as Stem 1 (Tim), asook Chelsea Mouries (silwer) vir Stem 5 (Vera).
Valne Schoeman, Adlynn Mouries, Erin Smith, Caiden van Schoor en Ethan Duminy het bronsmedaljes ontvang.
Die produksie se klankbaan is deur Houston Davids vervaardig en die beligting is deur Chesley Sauls.
Sharon Wyngaard het die kostuums gemaak.
Die Anderkant speel af in die hiernamaals (doderyk) en bespiegel oor die feit dat ons as lewendes aan hierdie kant, wat ook die ander kant word as jy in die ander kant kom, opreg met mekaar moet wees, dat ons ons bagasie hier moet los en nie na die ander kant moet saamdra nie, dat die dood nie gevrees moet word nie, maar wel die oordeelsdag en ander netelige vrae waarmee ons gereeld worstel.
Hoewel drama nie as vak nie, maar slegs as buitemuurse aktiwiteit aangebied word, het die skool twee akteurs in die vermaaklikheidswêreld opgelewer, van wie Roberto Meyer tans te sien is in Arendsvlei. Hy was ook in die TV-sepie Knapse kêrels te sien.
Veronique Japhtas is te sien as aanbieder in De Kat en is tans ’n derdejaar-dramastudent in Stellenbosch.
Ten slotte beweer die regisseur, Loth, dat die rol wat die estetiese in leerders se lewe speel, erg onderskat word. Drama en die liefde vir opvoedende en visuele kunste tesame met die akademie help die kind om ’n meer gebalanseerde, geestelike lewenstyl te ontwikkel, buiten die fisieke voordeel van sport.
Hy wens skole wil ook meer in die kulturele aspek belê.